b'\n_START_ARTICLE_\nJohanna Spyri\n_START_SECTION_\n\xc5\xbdivljenje\n_START_PARAGRAPH_\nRodila se je v majhni \xc5\xa1vicarski vasici blizu Z\xc3\xbcri\xc5\xa1kega jezera. Njen o\xc4\x8de je bil zdravnik, Johanna pa je bila njegov \xc4\x8detrti (od \xc5\xa1estih) otrok. Leta 1852 se je poro\xc4\x8dila z odvetnikom Bernhardom Spyrijem, s katerim je imela sina Bernharda. Leta 1884 sta oba umrla in Johanna se je posvetila pisanju in dobrodelnosti. Umrla je 7. julija 1901, stara 84 let, v Z\xc3\xbcrichu, kjer je na pokopali\xc5\xa1\xc4\x8du Sihlfeld pokopana s svojo dru\xc5\xbeino. Leta 1951 so v \xc5\xa0vici naredili znamko z njenim portretom, leta 2009 pa so jo upodobili na spominskem kovancu za 20 \xc5\xa1vicarskih frankov.\n_START_SECTION_\nDelo\n_START_PARAGRAPH_\nJohanna Spyri je za\xc4\x8dela pisati precej pozno, in sicer v \xc4\x8dasu francosko-pruske vojne (1870\xe2\x80\x931871). Ko je \xc5\xbeivela v Z\xc3\xbcrichu, je za\xc4\x8dela z zgodbami o \xc5\xbeivljenju na pode\xc5\xbeelju. V \xc5\xa0vici je bilo v tistem \xc4\x8dasu veliko beguncev in sirot, Johanna pa je pisala zgodbe za otroke, da bi jih razveselila. Prvo literarno delo Ein Blatt auf Vrony\xe2\x80\x99s Grab (prevoda v sloven\xc5\xa1\xc4\x8dino ni) je izdala leta 1880 in govori o \xc5\xbeenski, ki se spopada z nasiljem v dru\xc5\xbeini. Za tem je napisala ve\xc4\x8d zgodb za otroke in odrasle, tudi njen najbolj znan roman Heidi, ki ga je napisala v \xc5\xa1tirih tednih in je iz\xc5\xa1el leta 1881. Zgodba govori o deklici Heidi, siroti, ki s svojim samotarskim dedkom \xc5\xbeivi v \xc5\xa1vicarskih Alpah. V sloven\xc5\xa1\xc4\x8dino so prevedena avtori\xc4\x8dina dela Heidi, Dori in Gritli, Dobra vila in Otroci planin. Po izgubi mo\xc5\xbea in otroka je do svoje smrti napisala \xc5\xa1e prek 50 zgodb. Vsa svoja dela je napisala v nem\xc5\xa1\xc4\x8dini in v angle\xc5\xa1\xc4\x8dino so bila prevedena \xc5\xa1ele na koncu 19. stoletja.'